Návrh nariadenie Rady odchyľujúce sa od nariadenia (ES) č. 1782/2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov, pokiaľ ide o vyňatie pôdy z produkcie stanovené na rok 2008 /* KOM/2007/0523 v konečnom znení - CNS 2007/0194 */





[pic] | KOMISIA EURÓPSKYCH SPOLOČENSTIEV | Brusel, 13.9.2007 KOM(2007) 523 v konečnom znení 2007/0194 (CNS) Návrh NARIADENIE RADY odchyľujúce sa od nariadenia (ES) č. 1782/2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov, pokiaľ ide o vyňatie pôdy z produkcie stanovené na rok 2008 (predložená Komisiou) DÔVODOVÁ SPRÁVA 1. KONTEXT NÁVRHU - Dôvody a ciele návrhu Návrh sa odôvodňuje situáciou na trhu s obilím. Očakáva sa, že využívanie hektárov spojené s nárokmi vyplývajúcimi z vyňatia pôdy z produkcie na poľnohospodárske účely povzbudí poľnohospodárov pri produkovaní ďalších množstiev obilia, čo by mohlo prispieť k zmierneniu napätia na trhu. - Všeobecný kontext Trh s obilím je na začiatku hospodárskeho roka 2007/2008 charakterizovaný historicky vysokými cenami. Nízka úroveň konečných zásob Európskej únie v trhovom roku 2006/2007 bola spôsobená nižšou úrodou v roku 2006, než sa očakávalo, v objeme 266 miliónov ton, v dôsledku nepriaznivých meteorologických podmienok počas zberu. Počas kampane došlo k značnému zmenšeniu intervenčných zásob, a to zo 14 miliónov ton na 2,5 miliónov ton, ktoré tvorili hlavne zásoby kukurice v Maďarsku. Na intervencie boli ponúknuté nepodstatné množstvá. Viac ako 8 miliónov ton bolo presunutých z intervenčného systému na vnútorný trh, vrátane 2,9 milióna ton pšenice, 3,4 milióna ton kukurice, 1,4 milióna ton jačmeňa a približne 395 000 ton raži. Odhad súkromných zásob kolíše, ale všetci analytici sa zhodujú v tom, že v hospodárskom roku 2006/2007 sa významne znížili. Odhaduje sa, že dovoz obilia do EÚ-27 dosiahne 12,4 milióna ton v porovnaní s 10 miliónmi ton v rokoch 2005/2006 a vývoz bude 19,1 milióna ton v porovnaní s 24,9 milióna ton v hospodárskom roku 2005/2006. Napriek pomerne nepriaznivému výmennému kurzu eura k doláru bol vývoz možný bez náhrad. Tohtoročné suché a neobyčajne horúce počasie v apríli pravdepodobne značne poškodilo potenciálne výnosy. V západných členských štátoch to čiastočne kompenzovali blahodarné dažde v máji, ale juhovýchodný región Európy zostal horúci a suchý, najmä Rumunsko a Bulharsko trpelo v dôsledku historického sucha. Predbežné predpovede úrody na rok zostávajú blízko minuloročnej úrovne a budú viesť k ďalšiemu zníženiu súkromných zásob obilnín v EÚ do konca hospodárskeho roka 2007/2008. Na svetovej úrovni sa v trhovom roku 2007/2008 očakáva pokles konečných zásob na historicky nízku úroveň, najmä v krajinách, ktoré sú hlavnými vývozcami. V tomto kontexte by "normálna" úroda v roku 2008 s výnosovými trendmi a navrhovaným odchýlením od vyňatia pôdy z produkcie stanoveného v Európskej únii na rok 2008 dovolila iba čiastočné obnovenie súkromných zásob a celkové konečné zásoby na trhový rok 2008/2009 budú nižšie ako počiatočné zásoby tohto hospodárskeho roka. Slabá úroda v roku 2008 v spojení s vyňatím 10 % pôdy z produkcie by vystavila vnútorný trh potenciálnym závažným rizikám. Vyňatie pôdy z produkcie bolo zavedené ako nástroj na riadenie dodávok v čase, keď potenciálna produkcia zrnín v Európskej únii prevyšovala trhový odbyt a od hospodárskeho roka 1988/1989 sa využívalo na základe dobrovoľnosti. Po reforme uskutočnenej v roku 1992 sa stalo povinným; t. j. od pestovateľov sa v rámci všeobecnej schémy požadovalo, aby vyňali z produkcie určené percento pôdy z ich celkovej prihlásenej plochy, aby boli oprávnení prijímať priame platby. S reformou v roku 2003 získali pestovatelia nárok na platbu, pokiaľ vyňali z produkcie hektár oprávnenej pôdy. O miere povinného vyňatia pôdy z produkcie sa pôvodne rozhodovalo každý rok, ale v roku 1999/2000 sa z dôvodu zjednodušenia stanovila stála 10 % miera. V členských štátoch, ktoré sa rozhodli pre režim jednotných platieb na plochu: Poľsko, Česká republika, Slovenská republika, Maďarsko, Litva, Lotyšsko, Estónsko, Cyprus, Bulharsko a Rumunsko, sú poľnohospodári oslobodení od povinnosti vyňatia pôdy z produkcie. V Európskej únii v súčasnosti platí povinnosť vyňať pôdu z produkcie do 3,8 milióna hektárov. Keby sa stanovila nulová miera vyňatia pôdy z produkcie, bola by účinná návratnosť pôdy medzi 1,6 a 2,9 milióna hektárov. Vzhľadom na priemerné trendy je pravdepodobné, že by to prinieslo na trh okolo 10 miliónov ton obilnín. V scenári, v ktorom by sa poľnohospodári rozhodli využívať maximálnu plochu pôdy na produkciu obilnín na úkor iných plodín, najmä olejnín, by tento objem mohol dosiahnuť 17 miliónov ton. Poľnohospodári nie sú povinní obrábať svoju pôdu, aj keď sa stanoví nulová miera vyňatia pôdy z produkcie. Môžu aj naďalej pokračovať s vyňatím pôdy na dobrovoľnom základe a uplatňovať environmentálne schémy. Systém krížového plnenia sa vzťahuje na všetku ornú pôdu. Nakoniec, hoci bolo vyňatie pôdy z produkcie zavedené ako trhové opatrenie, v mnohých regiónoch znamenalo prínos pre životné prostredie. Zrušenie dlhodobej povinnosti vyňatia pôdy z produkcie preto nastoľuje otázku možnosti udržania týchto prínosov. Komisia bude túto otázku riešiť v kontexte revízie Spoločnej poľnohospodárskej politiky v roku 2008. - Existujúce ustanovenia v oblasti návrhu Nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001. - Súlad s ostatnými politikami a cieľmi Únie Takéto trvalé rozhodnutie by vyžadovalo analýzu, ako a akými prostriedkami by sa mohli riešiť pozitívne vedľajšie účinky vyňatia pôdy z produkcie na životné prostredie. 2. KONZULTÁCIE SO ZAINTERESOVANÝMI STRANAMI A HODNOTENIE VPLYVU - Konzultácie so zainteresovanými stranami Návrh bol 16. júla 2007 predložený Rade pre poľnohospodárstvo a bolo uverejnené oznámenie pre tlač. Hlavné európske asociácie poľnohospodárov, priemyslu a obchodníkov vyjadrili návrhu svoju podporu[1]. Vzhľadom na vážnosť situácie na trhu je rozhodnutie naliehavé. Poľnohospodári by ho mali poznať predtým, než sa na jeseň roku 2007 rozhodnú o sejbe. - Získavanie a využívanie odborných poznatkov Externá expertíza nebola potrebná. - Hodnotenie vplyvu Neuplatňuje sa. 3. PRÁVNE ASPEKTY NÁVRHU - Zhrnutie navrhovaných opatrení Cieľom tohto návrhu je nulová miera povinného vyňatia pôdy z produkcie v roku 2008. V kontexte fungovania režimu jednotných platieb sa týmto opatrením poskytuje možnosť, že využívaním akéhokoľvek hektára oprávneného na platbu vzniká nárok na čiastku zodpovedajúcu nárokom za vyňatie pôdy z produkcie a dovoľuje sa využívanie pôdy vyňatej z produkcie na poľnohospodárske účely. - Právny základ Článok 37 ods. 2 Zmluvy o založení Európskeho spoločenstva. - Zásada subsidiarity Návrh patrí do výlučnej právomoci Spoločenstva. Zásada subsidiarity sa preto neuplatňuje. - Zásada proporcionality Návrh je v súlade so zásadou proporcionality, pretože slabá úroda obilnín v roku 2008 by vystavila vnútorný trh potenciálnym závažným rizikám. - Výber nástrojov Navrhovaný nástroj: Nariadenie Rady.Iné prostriedky by neboli primerané z nasledujúceho dôvodu: nariadenie sa musí meniť a dopĺňať nariadením. 4. VPLYV NA ROZPOčET Predpokladá sa, že na základe výnosových trendov nulové zníženie vyňatia pôdy z produkcie nebude počas hospodárskeho roka 2008/2009 viesť k zvýšeniu intervenčných zásob. Pri zohľadnení súčasnej napätej situácie na trhu, vysokých trhových cien, ako aj predvídateľného vývoja, by návrh nemal viesť k vytváraniu nadbytočných intervenčných zásob a s tým súvisiacimi rozpočtovými výdavkami v rozpočtových rokoch 2009 a 2010. 5. DOPLňUJÚCE INFORMÁCIE - Zjednodušenie Návrh umožňuje zjednodušenie administratívnych postupov pre verejné orgány (na úrovni Európskej únie alebo na vnútroštátnej úrovni). Návrh je zahrnutý do legislatívneho a pracovného programu Komisie pod referenčným označením 2007/AGRI/052. 2007/0194 (CNS) Návrh NARIADENIE RADY odchyľujúce sa od nariadenia (ES) č. 1782/2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov, pokiaľ ide o vyňatie pôdy z produkcie stanovené na rok 2008 RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 37 ods. 2 tretí pododsek, so zreteľom na návrh Komisie, so zreteľom na stanovisko Európskeho parlamentu[2], keďže: (1) Článkom 54 nariadenia Rady (ES) č.1782/2003[3] sa stanovuje nárok na režim jednotných platieb na plochu za vyňatie pôdy z produkcie spojené s vyňatím hektára pôdy z produkcie. (2) Trh s obilím je na začiatku hospodárskeho roka 2007/2008 charakterizovaný historicky vysokými cenami v rámci Spoločenstva aj na svetovej úrovni. Nízka úroveň konečných zásob Spoločenstva v roku 2006/2007 bola v dôsledku nižšej ako očakávanej úrody v roku 2006. Vzhľadom na predbežné prognózy úrody v roku 2007 je veľa pochybností ohľadom obnovenia zásob. Na svetovej úrovni sa v trhovom roku 2007/2008 očakáva pokles konečných zásob na historicky nízku úroveň, najmä v krajinách, ktoré sú hlavnými vývozcami. Vychádzajúc z týchto podkladov pokiaľ by úroda v roku 2008 bola normálna, zásoby by sa podstatne nezvýšili, zatiaľ čo slabá úroda by vystavila vnútorný trh potenciálnym závažným rizikám. Okrem toho ceny a zásoby obilnín majú dôležitý vplyv na dostupnosť a ceny ostatných plodín na ornej pôde, ako sú olejniny a bielkovinové plodiny a na odvetvie živočíšnej výroby, pretože prispieva k potenciálnemu rozšíreniu rizika do týchto odvetví. (3) Preto je vhodné, aby sa v roku 2008 umožnilo využívanie pôdy vyňatej z produkcie na poľnohospodárske účely, PRIJALA TOTO NARIADENIE: Článok 1 Odchýlne od článku 54 ods. 3 nariadenia (ES) č. 1782/2003 v roku 2008 nebudú mať poľnohospodári povinnosť vyňať pôdu z produkcie, aby mali nárok na čiastku za vyňatie pôdy z produkcie. Článok 2 Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda FINANČNÝ VÝKAZ | Fichefin/07/24545 REV1 Ú.v./mlc 6.1.2007 | DÁTUM: 16/8/2007 | 1. | ROZPOČTOVÁ POLOŽKA: 5/2/2001 | ROZPOČTOVÉ PROSTRIEDKY: 516 miliónov EUR (Rozpočet 2007) | 2. | NÁZOV: Návrh nariadenia Rady odchyľujúceho sa od nariadenia (ES) č. 1782/2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov, pokiaľ ide o vyňatie pôdy z produkcie stanovené na rok 2008. | 3. | PRÁVNY ZÁKLAD: Článok 37 ods. 2 zmluvy | 4. | CIELE: Zmierniť napätie na trhu stanovením nulovej miery vyňatia pôdy z produkcie a tým povzbudiť poľnohospodárov k produkcii ďalších množstiev obilnín. | 5. | FINANČNÉ DÔSLEDKY | 12-MESAČNÉ OBDOBIE (mil. EUR) | BEŽNÝ ROZPOČTOVÝ ROK 2007 (mil. EUR) | NASLEDUJÚCI ROZPOČTOVÝ ROK 2008 (mil. EUR) | 5.0 | VÝDAVKY - ÚČTOVANÉ Z ROZPOČTU ES (NÁHRADY/INTERVENCIE) - VÝDAVKY NÁRODNÝCH ORGÁNOV - INÉ | - | - | - | 5.1 | PRÍJMY - VLASTNÉ ZDROJE ES (POPLATKY/CLO) - NÁRODNÉ | - | - | - | 2009 | 2010 | 2011 | 2012 | 5.0.1 | ODHADOVANÉ VÝDAVKY | - | - | - | - | 5.1.1 | ODHADOVANÉ PRÍJMY | - | - | - | - | 5.2 | SPÔSOB VÝPOČTU: | 6.0 | MOŽNO PROJEKT FINANCOVAŤ Z ROZPOČTOVÝCH PROSTRIEDKOV ZAČLENENÝCH DO PRÍSLUŠNÝCH KAPITOL BEŽNÉHO ROZPOČTU? | ÁNO NIE | 6.1 | MOŽNO PROJEKT FINANCOVAŤ PRESUNOM MEDZI JEDNOTLIVÝMI KAPITOLAMI BEŽNÉHO ROZPOČTU? | ÁNO NIE | 6.2 | BUDE POTREBNÝ DOPLŇUJÚCI ROZPOČET? | ÁNO NIE | 6.3 | BUDE POTREBNÉ ZAČLENIŤ ROZPOČTOVÉ PROSTRIEDKY DO BUDÚCICH ROZPOČTOV? | ÁNO NIE | POZNÁMKY: Navrhované zníženie povinnosti vyňatia pôdy z produkcie na 0 % v hospodárskom roku 2008/2009 by zvýšilo produkciu obilnín v EÚ približne o 10 mil. t. Po veľmi slabej úrode v roku 2007 (hospodársky rok 2007/2008) by táto zvýšená produkcia v roku 2008 vyplývajúca zo stanovenia nulovej miery vyňatia pôdy z produkcie spolu s návratom k výnosovým trendom úrody vo všeobecnosti by opätovne nastolila vyrovnanejšiu situáciu, čím by sa zabezpečili dodávky na výrobu potravín, krmív a pre priemysel v rámci EÚ a čo by dovolilo do určitej miery doplniť súkromné zásoby. Berúc do úvahy súčasnú napätú situáciu na trhu a predvídateľný vývoj, návrh by za normálnych klimatických podmienok nemal viesť k vytváraniu nadbytočných intervenčných zásob a s tým súvisiacimi rozpočtovými výdavkami v rozpočtových rokoch 2009 a 2010. | [1] Oznámenie pre tlač od COPA COGECA z 2. júla 2007 a spoločné úvahy o súčasných a nadchádzajúcich rámcových podmienkach politiky EÚ – Európsky dohovor o obilninách a olejninách Brusel 4. máj 2007, AAF, COCERAL, FEDIOL, FEFAC, EUROFLOUR, GAM. [2] Ú. v. EÚ C ..., ..., s. … [3] Ú. v. EÚ L 270, 21.10.2003, s. 1. Nariadenie naposledy zmenené a doplnené nariadením (ES) č. 552/2007.